Man gevonnis ná petrolbom-moorde | Maroela Media
Regter Ronnie Hendricks het Nicholas Molefe Ntsimane (40) skuldig bevind op 12 aanklagte. Hy is tot drie keer lewenslange tronkstraf gevonnis vir die moord op Kealeboga Segopa (30), haar agt maande oue dogter Kaboyaona, en haar 55-jarige ma, Mmapula Segopa by hul huis in Tlhabane. Hy was 'n familielid van die oorledenes.
Hy is ook tot 20 jaar tronkstraf gevonnis vir elk van die aanklagte van gewapende roof, vyf jaar vir die besit van 'n ongelisensieerde vuurwapen en twee jaar vir die besit van ongelisensieerde ammunisie. Op aanklag van opsetlike saakbeskadiging is hy tot drie jaar tronkstraf gevonnis.
Hendricks het Ntsimane egter vrygespreek op aanklag agt en nege van die besit van 'n ongelisensieerde vuurwapen en ammunisie, aangesien dit in die besit was van Letlhogonolo Mokgofa, wat homself as staatsgetuie beskikbaar gemaak het nadat die aanklagtes Maandag teen hom teruggetrek is. Mokgofa was 'n geloofwaardige getuie en word nie vervolg nie.
Hendricks het gesê hy hoop Ntsimane, wat 'n diploma in skakelwese het, sal gerehabiliteer word, sodat hy 'n betekenisvolle bydrae vir die samelewing kan lewer. "Geweld kan nie gebruik word om 'n dispuut op te los nie. Mense het hul lewens verloor. Mense wat jy ken, jou familie. Hulle het geslaap en jy het geweet hulle sal nie kan ontsnap nie," het Hendricks aan Ntsimane gesê.
Waar is die mrk en al die partye om te sien wat tussen mense van die selfde ras en kultuur aamekaar doen